দত্তক – Navoratna
– গার্গী লাহিড়ী
মধ্যরাতে বারান্দার কোনটিতে
একলা বসে লেখিকা অনুসূয়া
আজ সে বড় ক্লান্ত
পোষমানা স্মৃতির পাতাগুলো
বিতর্কের ঝড়ে এলোমেলো অবাধ্য
এত ক্ষোভ, এত জ্বালা কেন ?
প্রশ্নের বিষাক্ত তীর
বিদীর্ণ করেছে বুক ।।
ঝড় উঠেছে ‘অনাথ’ ঘিরে
তার সদ্য উপন্যাস
সাড়া জাগিয়েছে উচ্চস্বরে
সাজানো প্রশ্নের বিন্যাস ,,
মুখোশধারী সমাজ
সুসজ্জিত ড্রইংরুম
পচা গলিত শবের
দুর্গন্ধ চারিদিকে –
উত্তপ্ত শব্দের আগুনে
নিজেকে পোড়াতে পেরেছে সে –
চিৎকার করে বলতে পেরেছে
কতটা অবহেলার পথ অতিক্রম করলে
ক্ষোভ, জ্বালা, ঘৃণা আপাতক্ষুদ্র এই শব্দ সমাহার পাহাড় সৃষ্টি করে ?
তোমরা জানো কিন্তু মানো না
পাহাড়ের নাম বিদ্বেষ !!!
বিদ্বেষ ‘অনাথ’ শব্দটির প্রতি
বিদ্বেষ দৃষ্টিকোনের প্রতি
বিদ্বেষ মুখোশধারী দের প্রতি
‘দত্তক’ কথাটি শব্দ মাত্র
পরিবার ভুক্ত নয়
রক্তের বাঁধন নাড়ির টান
পরিবার তো এরাই হয়
চলার পথে প্রতি ক্ষণে
‘অনাথ’ শব্দ ভোলার নয়
নতুন জামার মত জীবনের গায়ে ট্যাগ লাগাতে হয় ।
কৃত্রিম পরিবার কৃত্রিম সমাজ
ভেজাল পরিচয় সস্তা বিশ্বাস
ধূসর বিকেল পথের আঁধার
প্রাপ্ত পদবী আশ্রয়ের আশ্বাস
বাঁচার রসদ টুকু চাই
বেঁচে থাকতে গেলে
আশ্রয় কে প্রশ্রয় দিয়ে
মাথা উঁচু করা চলে ?
অবহেলা কে বুক ভরে নিয়েছে সে
সমাজে পদবীর প্রয়োজন আছে যে !!
আজ অনুসূয়া স্বাধীন চিত্ত
অনাথ দত্তক কন্যার
ট্যাগ ঝেড়ে ফেলে
আপন ভাবনার মননে বিত্ত
অনাথ উপন্যাস সাড়া জাগিয়েছে
সমাজ জুড়ে সুনামি এসেছে
প্রশ্নের ঝড়, গেল গেল রব
প্রশ্ন তুলেছে অপার –
অন্ধকার কোনটিতে অপেক্ষায় অনুসূয়া
সেন পদবীধারী লেখিকা
সাফল্য নিশ্চিত আসবে
অনেক পথ করতে হবে পার –
দ্বন্দ্বে পড়ে আজ ‘সেন’ আর ‘অনুসূয়া’
নির্মোকধারী সমাজে
সাফল্য টা কার ??
স্বাধীনতা →